Magnus Johansson

Magnus Johansson (s. 4. syyskuuta 1973 Linköping, Ruotsi) on ruotsalainen jääkiekkopuolustaja, joka voitti maailmanmestaruuden vuonna 2006. Ruotsia hän edusti kahdeksan kertaa MM-kilpailuissa ja kerran olympialaisissa. MM-kullan lisäksi hän voitti kerran hopeaa ja kolmesti pronssia.
Johansson pelasi uransa aikana 15 kautta Ruotsin pääsarjassa ja voitti Västra Frölundassa sen mestaruuden keväällä 2003. Johansson edusti Ruotsissa Frölundan lisäksi Linköpingiä, jonka kapteenina hän toimi yhdeksän kauden ajan. Johansson teki Ruotsin pääsarjassa 754 runkosarjassaottelussa 447 pistettä ja on sarjan historian eniten pisteitä tehnyt puolustaja. Ruotsin lisäksi Johansson pelasi kauden Sveitsin pääsarjassa, NHL:ssä ja KHL:ssä.
Ura.
Seuraura.
Uran alku Ruotsissa (1990–1997).
Johansson aloitti uransa kaudella 1990–1991 Linköpings HC:n joukkueessa, joka pelasi Ruotsin I-divisioonassa. Seuraavalla kaudella Linköpings putosi II-divisioonaan, jossa se pelasi kaksi kautta ennen palaamista I-divisioonaan. Hän jatkoi seurassa tämän jälkeen neljä kautta.
Läpimurto Elitserienissä (1997–2007).
Kaudeksi 1997–1998 Johansson siirtyi ensimmäisen kerran Elitserieniin Frölundan joukkueeseen. Hän pelasi seurassa seitsemän kautta. Johansson teki seurassa läpimurtonsa kaudella 1999–2000, jolloin hän nousi Ruotsin maajoukkuerinkiin. Johansson keräsi kausilla 1999–2000 ja 2000–2001 34 tehopistettä. Jälkimmäisellä kaudella hän voitti Elitserienin puolustajien pistepörssin. Kaudella 2001–2002 hän voitti toisen kerran puolustajien pistepörssin, tällä kertaa 35 pisteellä. Seuraavalla kaudella hän voitti Ruotsin mestaruuden Frölundassa. Hänestä tuli näiden vuosien aikana sarjan tähtipuolustajia.
Kaudeksi 2003–2004 hän siirtyi SCL Tigersiin, joka pelasi Sveitsin NLA:ssa. Kaudeksi 2004–2005 Johansson palasi kasvattajaseuraansa Elitserienissä pelaavaan Linköpings HC:hen neljän vuoden sopimuksella. Hän pelasi 47 ottelua joukkueen kapteenina ja teki tehopisteet 9+25=34. Johansson valittiin kauden ruotsalaiseen tähdistökentälliseen ja hän voitti Elitserienin plus-miinus-tilaston ja puolustajien pistepörssin. Seuraavalla kaudella Johansson jatkoi joukkueen kapteenina ja teki 50 ottelussa tehopisteet 11+11=22 ja hänet valittiin toistamiseen tähdistökentälliseen. Kaudella 2006–2007 hän paransi aikaisempien kausien tehopisteitä tekemällä pisteet 8+28=36. Seura voitti kaudella hopeaa.
Kausi NHL:ssä ja siirto Venäjälle (2007–2009).
Kaudeksi 2007–2008 Johansson siirtyi vapaana agenttina NHL-seura Chicago Blackhawksiin. Hän pelasi Blackhawksissa 18 ottelua, joissa hän teki tehopisteet 0+0=4. Hänet kaupattiin kesken kauden Florida Panthersiin vaihdossa vuoden varausvuoroon. Hän pelasi Panthersissa 27 ottelua tehopistein 0+10=10.
Johansson siirtyi lainasopimuksella kaudeksi 2008–2009 KHL:n HK Atlantiin. Hänet valittiin myös vuosittaiseen . Hän teki kaudella 53 ottelussa tehopisteet 7+27=34.
Paluu Linköpingiin (2009–2015).
Kaudeksi 2009–2010 Johansson palasi Linköpingiin, jossa hänet valittiin joukkueen kapteeniksi. Hän teki kauden 52 runkosarjaottelussa tehopisteet 8+41=49, ja hänet valittiin sarjan parhaaksi pelaajaksi Guldpucken-palkinnolla. Lisäksi hänet valittiin kauden puolustajaksi ja hän voitti puolustajien syöttöpörssin. Kaudella 2010–2011 oli jälleen Elitserienin johtavia puolustajia; hän oli sarjan toiseksi tehokkain puolustaja ja Linköpingin toiseksi paras pistemies. Hänet valittiin sarjan arvokkaimmaksi pelaajaksi Guldhjälmen-palkinnolla.
Kausi 2011–2012 oli Linköpingille vaikea, sillä liigan kärkipäähän ennustettu joukkue joutui taistelemaan putoamista vastaan. Johansson teki 55 pelaamassaan ottelusa 29 pistettä ja oli puolustajien pistepörssin kolmas. Hän teki ennen kauden loppua kahden vuoden jatkosopimuksen. Linköping eteni jälleen pudotuspeleihin kausina 2012–2013 ja 2013–2014. Johansson teki ensimmäisellä kaudella 28 pistettä ja toisella 35 pistettä. Keväällä 2014 hän teki vielä vuoden jatkosopimuksen.
Kausi 2014–2015 oli Johanssonin uran viimeinen. Sen aikana hän muun muassa nousi Linköpingin seurahistorian eniten pisteitä tehneeksi pelaajaksi. Hän sai marraskuussa 2014 täyteen 460 pistettä Linköpingissä. Hän pelasi uransa aikana kaikkiaan 15 kautta ja 754 runkosarjaottelua Ruotsin pääsarjassa. Hän teki runkosarjassa 447 pisteitä ja oli lopettaessaan pääsarjan historiatilastoissa 104 pistettä edellä toisena ollutta Per Gustafssonia.
Maajoukkueura.
Johansson on edustanut Ruotsin A-maajoukkuetta lukuisissa miesten arvoturnauksissa ja maaotteluissa. Johansson edusti Ruotsia vuosien 2002 ja 2003 MM-kilpailuissa voittaen pronssia ja hopeaa. Vuoden 2005 MM-kilpailuissa hän teki tehopisteet 1+4=5. Vuoden 2006 MM-kilpailuissa Johansson oli Ruotsin varakapteeni ja teki pisteet 2+3=5 joukkueen voittaessa kultaa. Johansson pelasi vuosien 2007 ja 2008 MM-kilpailuissa toimien jälkimmäisellä varakapteenina. 
Johansson oli Ruotsin varakapteeni myös vuoden 2009 MM-kilpailuissa, kun Ruotsi voitti pronssia. Hän oli tehopisteillä 3+5=8 turnauksen puolustajien toiseksi paras pistemies. Vuonna 2010 hän oli mukana Vancouverin talviolympialaisten lisäksi kevään MM-kisoissa, jossa hän voitti joukkueen kapteenina pronssia.
Johansson pelasi uransa aikana kaikkiaan 201 aikuisten maaottelua ja teki niissä 87 pistettä.